C 325/22

Публикация на заявление за регистрация на наименование съгласно член 50, параграф 2, буква а) от Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни

(2021/C 325/06)

Настоящата публикация предоставя право на възражение срещу заявлението в съответствие с член 51 от Регламент (ЕС) № 1151/2012 на Европейския парламент и на Съвета (1) в срок от три месеца от датата на нейното публикуване.

ЕДИНЕН ДОКУМЕНТ

„Lički škripavac“

ЕС №: PGI-HR-02600 — 18 март 2020

ЗНП ( ) ЗГУ (X)

1. Наименование/наименования

„Lički škripavac“

2. Държава членка или трета държава

Хърватия

3. Описание на селскостопанския продукт или храната

3.1. Вид продукт

Клас 1.3. Сирена

3.2. Описание на продукта, за който се отнася наименованието в точка 1

„Lički škripavac“ е меко сирене с високо съдържание на мазнини, получено чрез подсирване на сурово или пастьоризирано пълномаслено краве мляко със сирище и закваска и отделяне на суроватката. Сиренето не е узряло, поради което няма кора.

„Lički škripavac“ има мека, еластична консистенция и цилиндрична или правоъгълна форма. Сиренето е с тегло най-малко 240 g, а повърхността му е млечнобяла на цвят, без кора. Вътрешността е гладка, с малко или без шупли вследствие на задържането на суроватката по време на поставянето на сиренето в калъпи. Вкусът му е млечно-сладък и умерено солен. Сиренето има характерна еластична консистенция и „скрипти“ между зъбите, оттам и наименованието „Lički škripavac“ [което в груб превод означава „скриптящо сирене от Lika“].

То съдържа най-малко 50 % сухо вещество и най-малко 45 % мазнини в сухото вещество.

Неговото свойство да „скрипти“ се запазва в зависимост от качеството на млякото през първите 5—7 дни и може да се възвърне чрез потапяне на сиренето, обвито в оригиналната му вакуумна опаковка, в топла вода (40—50 °C, до 2 минути).

3.3. Фуражи (само за продукти от животински произход) и суровини (само за преработени продукти)

—

3.4. Специфични етапи на производството, които трябва да бъдат осъществени в определения географски район

Всички етапи от производството на „Lički škripavac“ — от производството и подсирването на млякото до осоляването, поставянето в калъпи и пресоването на сиренето — трябва да се извършват в географския район, посочен в точка 4.

3.5. Специфични правила за рязане, настъргване, опаковане и др. на продукта, за който се отнася регистрираното наименование

—

3.6. Специфични правила за етикетиране на продукта, за който се отнася регистрираното наименование

Върху крайния продукт трябва да бъде указана датата на опаковане, както и да е поставена следната бележка за потребителя: „Ако от датата на опаковане са изминали 7 или повече дни, потопете опакованото сирене в топла вода (40—50 °C) за 2 минути, преди да го отворите, за да се възстанови неговото свойство да „скрипти“.

Когато се пуска на пазара, крайният продукт трябва да носи общия символ на „Lički škripavac“. Символът е кръгъл, а фонът е светлосин в горната част, син в средата и зелен в долната част. Думата „LIČKI“ е изписана с бял цвят на светлосин фон, а думата „ŠKRIPAVAC“ също в бял цвят на зелен фон. В средата на кръга има стилизиран каскет от района на Lika. Право да използват общия символ, при еднакви условия, имат всички ползватели на защитеното географско указание „Lički škripavac“, които произвеждат продукта в съответствие с неговата спецификация.

4. Кратко определение на географския район

Географският район, в който се произвежда сиренето „Lički škripavac“, обхваща три административни региона: по-голямата част от област Lika-Senj и малки части от област Zadar и от област Karlovac. Районът, в който се произвежда сиренето „Lički škripavac“, включва градовете Gospić, Otočac и Senj, както и общините Donji Lapac, Karlobag, Lovinac, Perušić, Plitvička jezera, Udbina, Vrhovine и Brinje в област Lika-Senj, община Gračac в област Zadar и град Ogulin заедно с общините Rakovica, Josipdol, Saborsko и Plaški в област Karlovac.

5. Връзка с географския район

Защитата на наименованието „Lički škripavac“ се основава на репутацията, която продуктът си е спечелил в продължение на много години традиционно производство в определения географски район, посочен в точка 4.

Уменията за производство на сирене са се развили през вековете с цел подобряване на качеството на хранителния режим на хората, но също така и с цел запазване и съхранение на млякото възможно най-дълго време. През годините повечето сирена се произвеждат така, че да издържат на дългите пътувания от селата до градовете, докато „Lički škripavac“ възниква именно защото дългите зими и непроходимите поради снега и снежните преспи пътища правят невъзможно транспортирането на продукта от отдалечените села, откъснати от снега, до близките градове. Всъщност традицията за производство на „Lički škripavac“ е пренесена от населението от планинските вериги Velika Kapela и Velebit по крайбрежието и в района на Lika. Това е специфичен регионален продукт на население, занимаващо се с животновъдство, което произвежда сиренето единствено за собствени нужди.

Що се отнася до историята и традицията на „Lički škripavac“, мекото сирене се е появило преди всичко, за да отговори на хранителните потребности на местното население, особено през дългите снежни зимни месеци, типични за посочения в точка 4 географски район, когато хората често не могат да напускат домовете си заради лошото време.

Друга връзка с определения географски район е неговото свойство да „скрипти“, което се дължи на високото съдържание на млечни мазнини и млечни протеини в млякото, което от своя страна е резултат от специфичния хранителен режим на кравите в този район.

Освен че е полезно в ежедневието на хората в планинските части на районите на Primorje и Lika, производството на сирене „Lički škripavac“ е отличителен символ на регионалната идентичност на производителите.

Репутацията на продукта се утвърждава и чрез различните традиционни търговски и културно-артистични събития, на които се представят традициите, обичаите и културното наследство на района на Lika. Тези събития включват годишното изложение на традиционни продукти Jesen u Lici [Есен в района на Lika], което се провежда всяка година от 1998 г. насам в Gospić в края на първата седмица на октомври и което насърчава развитието на местното производство в селските райони на Хърватия, както и на туризма в района като цяло. На събитието производителите представят своите местни продукти, един от които е сиренето „Lički škripavac“, и показват традиционния метод за тяхното производство. Събитието се провежда на главния площад на града и събира повече от 300 изложители от Хърватия и съседните държави, средно 30 000 посетители за 3 дни. Като част от събитието традиционно се извършва оценка на сирената, в която „Lički škripavac“ има много важна роля, като редовно печели награди за отлични постижения.

Производителите на „Lički škripavac“ участват и в други национални и чуждестранни панаири, където популяризират „Lički škripavac“, като например Средиземноморския панаир на здравословната храна, лечебните растения и екологичното предприемачество в Дубровник и панаира на сиренето в Grubišno Polje, където се излагат висококачествени сирена.

Качеството и репутацията на „Lički škripavac“ се доказват от многобройните награди и златни медали, спечелени от производителите на това сирене. През 2019 г. производителите от област Lika-Senj участваха със своите продукти в Международния селскостопански панаир в Нови Сад, който е най-голямото селскостопанско събитие в Югоизточна Европа и включва най-значимите производители в този сектор на икономиката. Те получиха големия златен медал при оценката на качеството на млечни продукти, сирена и сладолед, като „Lički škripavac“ също получи награда. През 2019 г. на търговския панаир CROAGRO в Загреб участваха около 460 изложители от 28 държави. Като част от събитието, след шест оценки на регионално равнище, беше проведена национална оценка на сирената, като на сиренето „Lički škripavac“ беше присъден златен медал.

Освен това с цел популяризиране и насърчаване на производството на традиционни сирена, сред които „Lički škripavac“ се откроява на видно място, туристическият съвет на област Lika-Senj започна и изпълни проекта „Маршрутът на сиренето в област Lika-Senj“.

Освен представянето на събития, които популяризират неговото наименование и качество, както и видимостта на региона, от който произхожда, доказателство за репутацията на „Lički škripavac“ е и неговата разпознаваемост, подчертана в различни научни трудове, като например труда на Martina Marić, Mladenka Šarolić, Mirko Smoljić, Maja Macura и Marijo Ćaćić (2010 г.) „Croatian and Imported Cheese in the Domestic Market“ [„Хърватско и вносно сирене на националния пазар], където се посочва, че “ Районът на Lika е известен с производството на сиренето „Lički škripavac“. Този труд е публикуван във 2-РА МЕЖДУНАРОДНА КОНФЕРЕНЦИЯ „Vallis AUREA“ 2010 г., стр. 779—783.

В по-скорошно проучване от 2020 г. „Povezanost sira škripavca s područjem njegove proizvodnje“ [Връзка на „скриптящото“ сирене с района на производство] на Roberta Lovrinov, студентка във Факултета по селско стопанство [Университет на Загреб], беше установено, че до 76 % от анкетираните лица свързват „скриптящото“ сирене с Lika като район на произход.

През 2008 г. сиренето „Lički škripavac“ беше включено в Списъка със защитените културни богатства на хърватското Министерство на културата (Решение на Министерство на културата за определяне на характеристиките на нематериалното културно богатство, Загреб, 2008 г.).

Значението на сиренето „Lički škripavac“ като продукт, който е определящ за Lika, се доказва също така от факта, че през 2007 г. то беше включено в книгата Vodič kroz hrvatske gastro ikone [Ръководство за деликатесите на хърватската кухня], където е представено като специфичен продукт за района на Lika. Като характерна особеност на местната гастрономия на Lika то е включено и в брошурата „Hrvatska eno-gastronomija“ [„Еногастрономия на Хърватия“], публикувана от Хърватския национален туристически съвет през 2008 г.

Препратка към публикуваната продуктова спецификация

(член 6, параграф 1, втора алинея от настоящия регламент)

https://poljoprivreda.gov.hr/UserDocsImages/dokumenti/hrana/zoi-zozp-zts/dokumenti-zoi-zozp-zts/Izmijenjena_Specifikacija_Licki_skripavac.pdf

(1) ОВ L 343, 14.12.2012 г., стр. 1.